b'\n_START_ARTICLE_\nMatti Mattson\n_START_SECTION_\nNuoruus\n_START_PARAGRAPH_\nMattson syntyi Massachusettsin Fitchburgissa, jossa oli tuolloin merkitt\xc3\xa4v\xc3\xa4 suomalainen siirtolaisyhteis\xc3\xb6. H\xc3\xa4n opiskeli vuoden verran high schoolissa ja jatkoi opintoja B.F. Brown Junior High Schoolissa, jossa opiskeli muun muassa painotekniikkaa, josta my\xc3\xb6hemmin tuli h\xc3\xa4nen ammattinsa. H\xc3\xa4n asui Mount Elam Roadilla ja oli sep\xc3\xa4n apulaisena Rollstone Hillin huipulla._NEWLINE_1930-luvun laman aikana Matson liittyi kommunistiseen nuorisoliikkeeseen (Young Communist League, YCL), joka oli kommunistipuolueen nuorisoj\xc3\xa4rjest\xc3\xb6 (Communist Party USA). Mattson osallistui aktiivisesti toimintaan ja mielenosoituksiin, muun muassa Bostonin "Hunger Marchiin".\n_START_SECTION_\nEspanjan sis\xc3\xa4llissota\n_START_PARAGRAPH_\nMattson osallistui Espanjan sis\xc3\xa4llissotaan auttaakseen laillisesti valittua hallitusta taistelussa vallankaappaukseen pyrkivi\xc3\xa4, Hitlerin ja Mussolinin tukemia, kenraaleja ja fasismia vastaan. H\xc3\xa4n matkusti ensin SS Washingtonilla Ranskaan, josta jatkoi salaa viiniveneell\xc3\xa4 S\xc3\xa8test\xc3\xa4 Espanjaan maaliskuussa 1937, koska Yhdysvaltain passi ei mahdollistanut laillista maahan p\xc3\xa4\xc3\xa4sy\xc3\xa4, kun Yhdysvallat ja Britannia kielt\xc3\xa4ytyiv\xc3\xa4t tukemasta Espanjan hallitusta._NEWLINE_Kahden viikon jalkav\xc3\xa4kikoulutuksen j\xc3\xa4lkeen h\xc3\xa4net komennettiin Intendencia-nimiseen XIII Prikaatiin, jossa h\xc3\xa4n toimi kuorma-auton kuljettajana etel\xc3\xa4isell\xc3\xa4 rintamalla. Bruneten taistelun j\xc3\xa4lkeen Mattson siirrettiin XV Prikaatiin etulinjan ambulanssin kuljettajaksi. H\xc3\xa4n toimi Lincoln-Washington Pataljoonassa Ebrojoen ylitykseen asti. H\xc3\xa4n palasi Yhdysvaltoihin joulukuussa 1938.\n_START_SECTION_\nToinen maailmansota\n_START_PARAGRAPH_\nToisessa maailmansodassa Mattson liittyi Yhdysvaltain armeijaan ja sai koulutuksen lent\xc3\xa4j\xc3\xa4ksi. H\xc3\xa4nen ei kuitenkaan annettu palvella lent\xc3\xa4j\xc3\xa4n\xc3\xa4 poliittisista syist\xc3\xa4, vaan h\xc3\xa4net m\xc3\xa4\xc3\xa4r\xc3\xa4ttiin Eurooppaan pioneeriksi. Sodan loppuvaiheessa h\xc3\xa4net m\xc3\xa4\xc3\xa4r\xc3\xa4ttiin Tyynellemerelle osallistumaan Japanin potentiaaliseen maihinnousuun. H\xc3\xa4n kotiutui sodasta ylikersanttina.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nMattson ty\xc3\xb6skenteli New York Cityss\xc3\xa4 painajana el\xc3\xa4kkeelle j\xc3\xa4\xc3\xa4miseens\xc3\xa4 saakka ja toimi aktivistina Printers Unionin kuudennessa paikallisosastossa.  H\xc3\xa4n on Veterans for Peace -organisaation j\xc3\xa4sen (NYC Chapter 34). H\xc3\xa4n on osallistunut veteraanien p\xc3\xa4iv\xc3\xa4n marssiin viidennell\xc3\xa4 Avenuella ja pit\xc3\xa4nyt Memorial Day -puheen Vietnamin veteraanien muistomerkill\xc3\xa4. Vuotuisessa Abraham Lincoln -prikaatin tapaamisessa New Yorkissa h\xc3\xa4n on ollut s\xc3\xa4\xc3\xa4nn\xc3\xb6llinen puhuja._NEWLINE_Mattson kuoli 11. tammikuuta 2011 floridalaisessa sairaalassa.'